Der bor omkring 2500 ukrainske statsborgere i Nordjylland, og mange af dem er bekymrede for de familiemedlemmer, der stadig opholder sig i det krigsramte land.

Andrii Voronin følger intenst med i situationen i hjemlandet Ukraine fra sit hjem uden for Brønderslev. Han er en af de cirka 2500 ukrainske statsborgere, der bor i Nordjylland. - Ukraine er i stor krig lige nu, og vi er meget bekymrede over den her situation, siger han. Andrii Voronin har boet i Danmark siden 2007. Han er ved at uddanne sig til automatiktekniker, men har fredag fået fri, for tankerne er på familiemedlemmerne i Ukraine. - Jeg er rigtig bange for deres sikkerhed. Der er ingen, der ved, hvad der kommer. Det er meget usikkert, siger Andrii Voronin. Situationen i Ukraine eskalerede tidlig torsdag morgen, da Rusland angreb flere mål i landet. Invasionen har fået tusindvis til at flygte ud over landets grænser. Kan ende i kamp Andrii Voronins nærmeste familie bor i Kramatorsk cirka 100 kilometer fra storbyen Donetsk i det østlige Ukraine. De vil gerne forlade landet, men det er for usikkert. - Der er lang vej til den polske grænse, og der er meget usikkert på vejen. Der er meget militær, og man kan møde russerne. Man ved aldrig, hvad der kan ske, siger Andrii Voronin. Ukrainske mænd mellem 18 og 60 år skal umiddelbart blive i Ukraine for at forsvare landet og Ukraines ambassadør i Danmark opfordrer herboende ukrainere til at tage hjem og kæmpe mod russerne. Noget Andrii Voronin ikke helt afviser kan blive nødvendigt. - Jeg har aldrig holdt noget våben, men hvis der bliver mulighed for det, er man måske nødt til at gøre et eller andet, siger han.